সন্তান দত্তক নেওয়া এখন কোনও ব্যাপারই নয়। কেন, কীভাবে? শিশুসন্তান দত্তক নেওয়ার বিধিনিষেধও কম নয়। শিশুকে আপন করে নতুন জীবন দেওয়ার রাস্তাটা ঠিক কী রকম?  
নিয়মাবলি
চাইল্ড ওয়েলফেয়ার কমিটির নিয়ম অনুযায়ী— কুড়িয়ে পাওয়া, সারেন্ডার করা কিংবা অনাথ শিশুকে দত্তক নেওয়া যায়। ভারত সরকারের মহিলা ও শিশুকল্যাণ বিষয়ক মন্ত্রকের নির্দেশ অনুযায়ী, দত্তক নেওয়ার পর সন্তানকে বড় করে তোলার অন্যতম প্রধান শর্ত সন্তানের আগ্রহকে সর্বোচ্চ প্রাধান্য দেওয়া। অর্থাত্, সে যেভাবে বড় হতে চায়। এছাড়া দত্তক নেওয়ার আগে হাজারো নিয়ম আছে। সব নিয়মই সেন্ট্রাল অ্যাডপশন রিসোর্স অথরিটি’র (কারা) ওয়েবসাইটে বিশদে রয়েছে। হাসপাতাল কিংবা বেসরকারি সেন্টারের বদলে সরকার স্বীকৃত স্পেশালাইজ্‌ড অ্যাডপশন এজেন্সিগুলোর মাধ্যমে দত্তক নেওয়া উচিত। 
সন্তানহীন দম্পতি ছাড়া একক অভিভাবকেরাও দত্তক নিতে পারেন। সেক্ষেত্রে কিছু আলাদা নিয়ম আছে। ২০১৫ সালে নিয়মে কিছু পরিবর্তনও আনা হয়েছে। দত্তক নিতে ইচ্ছুক অভিভাবকদের সদিচ্ছা, আর্থিক সংগতি, শারীরিক সুস্থতা, ধর্ম-বর্ণ-লিঙ্গ নির্বিশেষে নিরপেক্ষতা ইত্যাদি বিবেচ্য হয়ে থাকে। এছাড়াও যে শর্তগুলো আবশ্যিক, তা হল—
১. একক মহিলা (বিবাহিত কিংবা অবিবাহিত) সন্তান (পুত্র বা কন্যা) দত্তক নিতে পারেন।
২. একক পুরুষ কন্যাসন্তান দত্তক নিতে পারবেন না।
৩. দম্পতির ক্ষেত্রে দু’জনের অনুমতি ছাড়া দত্তক নেওয়া যায় না।
৪. দু’বছরের বিবাহিত জীবন কাটানোর আগে দত্তক নেওয়ার নিয়ম নেই।
৫. অভিভাবক এবং সন্তানের বয়সের ফারাক ন্যূনতম ২৫ বছর হওয়া প্রয়োজন।
৬. চারটির বেশি সন্তানের অভিভাবকেরা দত্তক নিতে পারবেন না।
অন্যদিকে ২০১৫ সালের নিয়মের বদলের পরেই দত্তক দেওয়া বন্ধ করে দিয়েছে ‘মিশনারিজ অফ চ্যারিটি’। সিঙ্গল পেরেন্টিংয়ের ক্ষেত্রে ‘ঝুঁকি’ নিতে সমস্যা রয়েছে প্রতিষ্ঠানের। কারণ, নতুন নিয়মে সিঙ্গল পেরেন্টিংয়ের ক্ষেত্রে সমকামী কিংবা রূপান্তরকামীদের জন্য আলাদা কোনও নিয়মের উল্লেখ নেই। বিবাহবিচ্ছিন্না কিংবা অবিবাহিত মহিলাদের হাতে শিশুর দায়িত্ব দিতেও নারাজ এই সংস্থা। কারা’র নিয়ম অনুযায়ী বাবা-মায়েরা পাঁচজন বাচ্চার মধ্যে থেকে ইচ্ছেমতো বেছে নিতে পারেন। এমওসি’র সেখানেও আপত্তি রয়েছে।

মানস বসু পেশায় চার্টার্ড অ্যাকাউন্ট্যান্ট। বাড়ি বেহালায়। স্ত্রী সুমনা হোমমেকার। তাঁদের বাচ্চার বয়স প্রায় ৯ মাস। দু’মাস বয়সে তাকে মিশনারিজ অফ চ্যারিটি থেকে বাড়িতে এনেছিলেন দম্পতি। মানস জানালেন, বাচ্চা হতে শারীরিক কিছু সমস্যা ছিল তাঁদের। চিকিৎসার মাধ্যমে সমস্যার সমাধানও সম্ভব ছিল। তবে মানস বা সুমনা কেউই অত জটিলতায় যেতে চাননি। তার বদলে দত্তক নেওয়াই স্থির করেন। আত্মীয়স্বজন আর প্রতিবেশীদের চাপটা সামলালেন কীভাবে? মানসের কথায়, ‘‘খুব নিকট কয়েকজন ছাড়া বাকিরা বিষয়টা জানেনও না। বাকি আত্মীয়স্বজন আর প্রতিবেশীদের কৌতূহল মেটানোর জন্য আমরা সারোগেসির কথাটা চাউর করেছিলাম। বিষয়টা আমরা একটু গোপনই রাখতে চেয়েছিলাম। কারণ, আশপাশের লোকজনের কেমন প্রতিক্রিয়া হবে তা নিয়ে সন্দেহ ছিল। ভবিষ্যতে আমার বাচ্চাকে কেউ কিছু যেন বলতে না পারে।’’ মানস বা সুমনা কেউই দত্তক নেওয়ার ক্ষেত্রে কোনও পছন্দ জানাননি। সংস্থা তাঁদের হাতে দু’মাসের কন্যাসন্তান তুলে দিতে সাদরে তাকে ঘরে নিয়ে এসেছিলেন। ভবিষ্যতে বাচ্চাকে জানাবেন সত্যিটা? মানসের জবাব, ‘‘মিশনারিজ অফ চ্যারিটি বাচ্চাকে সবকিছু খোলাখুলি বলে দেওয়াতেই উৎসাহ দেয়। ওখানে নিয়ে গিয়েই জন্মদিন পালন করতে বলে। আমার মেয়ে কিছু বোঝার বয়সে যাক, তখন দেখা যাবে।’’ যদি নিজেদের সন্তান হয় তাহলে? ‘‘দু’জনে একসঙ্গে একইভাবে বড় হবে। আমরা কোনও তফাত করব না এটা বলতে পারি,’’ বললেন সুমনা।
তন্ময় আর পায়েল— দু’জনেই বেঙ্গালুরুতে বহুজাতিক সং‌স্থায় চাকরি করেন। পেশাগত কারণেই তাঁদের বাচ্চা হতে দেরি হচ্ছিল। পরে দু’জনে ঠিক করেন তাঁরা দত্তক নেবেন। পায়েলের কথায়, ‘‘সন্তানধারণ করাটা যে কোনও মেয়ের কাছেই একটা অভিজ্ঞতার মতো। কিন্তু পেশাগত চাপে আমার পক্ষে ওই সময়টা দেওয়া সম্ভব হচ্ছিল না। কাজের জন্য মাঝে মধ্যে বাইরেও যেতে হয়। কিন্তু মাতৃত্বের স্বাদও পেতে চাইছিলাম। আর বয়সটাও এখন অনেক বেড়ে গিয়েছে। তাই দু’জনেই ঠিক করি বাচ্চা অ্যাডপ্ট করব।’’ তন্ময় আর পায়েল দত্তক নিয়েছেন দু’বছর হতে চলল। বাড়িতে তন্ময়ের বাবা-মা’ই নাতির দেখভাল করেন। আর পায়েল অনেকটা সময়ই ওয়ার্ক ফ্রম হোম করায় সমস্যা হয় না। পায়েলকে কাজে বাইরে যেতে হলে তন্ময় বাড়িতে থাকার চেষ্টা করেন। দু’জনেই আত্মীয়স্বজনদের কাছে বিষয়টা খোলসা করে বলে দিয়েছেন। ‘‘ভবিষ্যতে যাতে কোনও জটিলতা না আসে, তাই লুকোছাপার মধ্যে যেতে চাইনি। ছেলেকেও জানাব, কিন্তু সেটা সময় বুঝে। আর আমাদের এখানে আত্মীয়স্বজন বলতে কেউ নেই। আশা করি, কোনও রকম সমস্যা হবে না,’’ বললেন পায়েল। (নাম এবং পেশা পরিবর্তিত)
দত্তক নেওয়ার প্রবণতা বেড়েছে, মানছেন বিশেষজ্ঞেরাও। সন্তান রয়েছে এমন দম্পত্তিও দত্তক নিচ্ছেন এখন। দত্তক নেওয়ার ক্ষেত্রে কী কী বিষয় মাথায় রাখা প্রয়োজন পরামর্শ দিচ্ছেন গাইনোকলজিস্ট গৌতম খাস্তগীর।
সন্তানহীনতা ছাড়াও দত্তক নেওয়ার প্রবণতা কি ইদানীং বেড়েছে?
ভীষণভাবে বেড়েছে। অনেক ক্ষেত্রেই দেখা যাচ্ছে, মেয়ে হওয়ার পরেও কোনও দম্পতি একটি ছেলে চান। সেক্ষেত্রে তাঁরা দত্তক নেওয়ার কথা ভাবছেন। আবার শিক্ষিত উচ্চবিত্ত কর্মরতা মহিলাদের মধ্যেও দত্তক নেওয়ার প্রবণতা দেখা যায় বেশি। বয়স বেড়ে যাওয়া, কাজের চাপের মধ্যে প্রেগন্যান্সির ধকল নিতে অনীহা এবং ছুটির সমস্যা এর অন্যতম কারণ। তবে সিঙ্গলদের ক্ষেত্রে নিয়মকানুনের কিছু জটিলতা রয়েছে।
কী ধরনের জটিলতা?
সিঙ্গল পেরেন্টদের দত্তক নিতে চাওয়াটা সবসময়ই তারিফযোগ্য। কিন্তু এক্ষেত্রে মাথায় রাখতে হবে দ্য রাইট অফ দ্য আনবর্ন চাইল্ড। অর্থাত্, একজন সিঙ্গল পেরেন্টকে যে শিশু দেওয়া হচ্ছে, তার ইচ্ছেটাও ভেবে দেখার দরকার রয়েছে। কারণ পুরো ব্যাপারটাই তার অজান্তে ঘটছে। সে যদি বড় হয়ে প্রশ্ন করে, কেন আমাকে এমন এক পরিবারে নিয়ে আসা হয়েছিল যেখানে বাবা নেই? আমার কাছে এমন অনেক দম্পতি এসেছেন, যেখানে স্বামী-স্ত্রী দু’জনেই এড্‌সে ভুগছেন বলে দত্তক নিতে চান। এক্ষেত্রে সেই শিশুটিকে জেনেশুনে একটা অসুস্থ পরিবারে পাঠানো হচ্ছে না কি? সেই দায় কে নেবে?
তবে উপায় কী?
এটা এমনই একটা গ্রে জোন, যে কারও একার পক্ষে সিদ্ধান্ত নেওয়া উচিত নয়। একটা এথিক্যাল কমিটি থাকা প্রয়োজন। যেখানে ডাক্তার এবং আইনজীবীর পাশাপাশি থাকবেন একজন শিক্ষক কিংবা ধর্মীয় নেতা। সকলে মিলে সামাজিক দৃষ্টিকোণ থেকে গোটা বিষয়কে দেখে মতামত দেবেন। এবং দত্তক দেওয়ার পরে শিশুকে ঠিকভাবে মানুষ করা হচ্ছে কি না, সে ব্যাপারে নিয়মিত নজর রাখবে ওই কমিটি।
নজর রাখার দরকার হয় কেন?
কারণ কোনও কোনও ক্ষেত্রে ঝুঁকি থেকে যায়। কোনও গে বা লেসবিয়ান পরিবারে শিশুটির উপর কোনও যৌন অত্যাচার হবে কি না, সেটা কে বলতে পারে! আবার, সন্তানলাভের ইচ্ছা থাকলেও অনেকেই তাকে ঠিক করে মানুষ করতে পারেন না। এ দেশে ফস্টার পেরেন্টের প্রচলন কতটা আছে জানি না, তবে বিদেশে অনেকেই উপার্জনের জন্য ফস্টার পেরেন্ট হতে রাজি হয়ে যান। এবং সন্তান ঠিকমতো মানুষ করেন না। তাই দত্তক নেওয়ার পরে কীভাবে শিশুকে মানুষ করা হচ্ছে, প্রাথমিকভাবে সেটা মনিটর করা প্রয়োজন।
গবেষণায় দেখা গিয়েছে, দত্তক নেওয়ার পরে বহু সন্তানহীন দম্পতি স্বাভাবিকভাবে সন্তানের জন্ম দিয়েছেন। এটা কেন হয়?
এর প্রধান কারণটা সাইকোলজিক্যাল। আমাদের শরীরে কর্টিজল হরমোন স্পার্ম কাউন্ট কমিয়ে দেয়। বহু বছর ধরে সন্তান না হওয়ার অবসাদে কর্টিজলের মাত্রা বেড়ে যায়। বহু ক্ষেত্রে দেখা গিয়েছে, সন্তান দত্তক নেওয়ার ফলে মানসিক চাপটা কেটে যাওয়ার পরেই কনসিভ করেছেন কেউ। এক্ষেত্রে আবার প্রশ্ন ওঠে, সন্তানলাভের পর দত্তক সন্তানকে তাঁরা কোনওভাবে অবহেলা করবেন কি না! তবে আমার ব্যক্তিগত অভিজ্ঞতায় বরং উল্টোটাই দেখেছি।
দত্তক সন্তানকে তাঁর জন্মের ব্যাপারে জানানোর সঠিক সময়টা কী?
১৮ বছর হয়ে গেলেই একজন সন্তানের তার জন্মের ব্যাপারে জানার অধিকার আছে। মা-বাবা চাইলে তার আগেও জানিয়ে দিতে পারেন, যদি বোঝেন সন্তান যথেষ্ট পরিণত হয়েছে। তবে অন্য কারও মুখ থেকে শোনার আগেই জানিয়ে দেওয়া ভাল।
সেলিব্রিটিদের দত্তক
সুস্মিতা সেন


গত সেপ্টেম্বরে ষোড়শী কন্যার জন্মদিনে তার ছবি টুইট করেছিলেন সুস্মিতা সেন। ছোট্ট রেনে এখন তরুণী। মাত্র ২৫ বছর বয়সে সিঙ্গল মাদার হিসেবে তাকে দত্তক নেওয়ার সাহস দেখিয়েছিলেন সুস্মিতা। মুম্বই হাইকোর্টে আবেদন করে রীতিমতো আইনি যুদ্ধে জিততে হয়েছিল তাঁকে। এরপর ২০১০ সালে দ্বিতীয়বার কন্যাসন্তান দত্তক নেন সুস্মিতা। নাম রাখেন আলিশা। 
রবিনা টন্ডন


আট বছরের ছায়া আর ১১ বছরের পূজাকে দত্তক নিয়েছিলেন রবিনা। দত্তক নেওয়ার বছর দশেক পর অনিল থাডানিকে বিয়ে করেন তিনি। তার পরে জন্ম দেন রাশা আর রণবীরকে। ২০১১’এ বিয়ে দিয়েছেন পূজার। এবং গত জানুয়ারিতে গোয়ার দোনা পাওলায় রিসর্ট বে ১৫’এ ছায়ার বিয়ে দিলেন ধুমধাম করে।
অ্যা়ঞ্জেলিনা জোলি-ব্র্যাড পিট


দত্তক নেওয়ার তিন মাসের মধ্যেই বিলি ববের সঙ্গে বিবাহবিচ্ছেদ হয়েছিল জোলির। প্রথম সন্তান ম্যাডক্সকে একা হাতেই বড় করছিলেন অ্যাঞ্জেলিনা। ম্যাডক্সের জন্ম কম্বোডিয়ায়। ‘লারা ক্রফ্ট: টুম্ম রেডার’ ছবির কাজে তখন প্রায়ই সেখানে যেতে হচ্ছিল জোলিকে। কিন্তু চাইল্ড ট্র্যাফিকিংয়ের আশঙ্কায় ম্যাডক্সকে দত্তক নেওয়ায় বাধা এসেছিল প্রশাসন থেকে। আইনি জটিলতা পেরিয়ে শেষমেশ নামিবিয়া থেকে ম্যাডক্সের দায়িত্ব গ্রহণ করেছিলেন অ্যাঞ্জেলিনা। এরপর তিনি এবং ব্র্যাড পিট মিলে ইথিওপিয়া থেকে জাহারা এবং ভিয়েতনামের অনাথালয় থেকে প্যাক্সকে দত্তক নিয়েছিলেন। নিজেদের তিন সন্তানের পাশাপাশি এখন ম্যাডক্স, জাহারা আর প্যাক্সকেও দিব্যি সামলাচ্ছেন ব্র্যাঞ্জেলিনা।
সেলিম খান-হেলেন


আক্ষরিক অর্থেই রাস্তা থেকে অর্পিতাকে কুড়িয়ে এনেছিলেন সেলিম খান। মুম্বইয়ের ফুটপাথে মারা গিয়েছিলেন ছোট্ট অর্পিতার মা। ধীরে ধীরে খান-পরিবারেরই একজন হয়ে যায় অর্পিতা। সলমন-সোহেল-আরবাজ-আলভিরার সঙ্গে বড় হয়ে ওঠে আদরে। লন্ডন স্কুল অফ ফ্যাশন থেকে ইন্টিরিয়র ডিজাইনিং নিয়ে পড়াশোনা করেছেন অর্পিতা। ২০১৪’র নভেম্বরে হায়দরাবাদের রয়্যাল তাজ ফলকনামা প্যালেসে ধুমধাম করে মেয়ের বিয়ে দেন সেলিম খান। বোনকে বিয়েতে ১৬ কোটি টাকার ফ্ল্যাট উপহার দিয়েছেন ‘ভাইজান’ সলমন! এখন অর্পিতা সন্তানসম্ভবা। সম্প্রতি তাঁর চোখধাঁধানো বেবি শাওয়ার ছিল ‘টক অফ দ্য টাউন’!
মিঠুন চক্রবর্তী


প্রথাগত দত্তক নয়। আবর্জনার স্তূপ থেকে এক ছোট্ট মেয়েকে কুড়িয়ে পেয়ে ঘরে এনেছিলেন মিঠুন চক্রবর্তী। নাম রেখেছিলেন দিশানী। তিন ছেলের পাশাপাশি তাঁকেও যত্নে বড় করে তুলেছেন মিঠুন। এখন দাদাদের মতো দিশানীর মনও অভিনয় আর মডেলিংয়ের দিকে।